Пордим (община)

Община Пордим се намира в Северна България и е една от съставните общини на Област Плевен.

География

Географско положение, граници, големина 
Общината е разположена в югоизточната част на област Плевен. С площта си от 238,132 km2 е най-малката сред 11-те общините на областта, което съставлява 5,12% от територията на областта. Границите ѝ са следните:
 на запад и северозапад – община Плевен;
 на изток – община Левски;
 на югоизток – община Летница, Област Ловеч;
 на юг – община Ловеч, Област Ловеч.

Релеф 
Преобладаващият релеф на общината е равнинен и слабо хълмист. Територията ѝ е разположена в южната част Средната Дунавска равнина, като надморската ѝ височина варира от 42 m в коритото на река Осъм, северно от село Тотлебен до 316,9 m – Средния връх (Мачугански геран), разположен на 1,3 km западно от село Згалево, на границата с Община Плевен. Западните части на общината са заети от най-източните разклонения на Плевенските височини и именно тук се намира и най-високата ѝ точка. Останалата част е равнинна с преобладаваща надморска височина от 50 до 200 m, като общият наклон е от запад на изток.

Води 
Като се изключи участъкът от около 2 km от долното течение на река Осъм, минаващ през землището на село Тотлебен, основна водна артерия на общината е река Шаварна (30 km, ляв приток на Осъм), която протича през нея от запад на изток. Неин основен приток е Пордимска река (ляв), вливащ се в нея североизточно от село Каменец.

В община Пордим са изградени няколко микроязовира, водите на които се използват основно за напояване на обширните земеделски земи, като най-голям от тях е язовир „Каменец“, на река Шаварна и притокът ѝ Пордимска река, разположен североизточно от село Каменец. Други по-големи микроязовири са: Одърне 2, Згалево 2, Пордим 1 и 2, Тотлебен и др.

Климат 
Климата е умерено континентален и сравнително сух. Зимата е особено студена. Средните температури през месец януари се движат от -5ºС до -1ºС, съобразно надморската височина. Броят на дните със средна температура под нулата за трите зимни месеца е около 50 – 60. Зимните валежи са предимно от сняг 70 – 90% от общото количество на валежите. Снежната покривка е устойчива поради ниските температури и обилните снеговалежи. Пролетта е топла, а лятото изключително горещо поради равнинния характер на територията. Средните температури през най-горещия месец се движат между 30 – 35ºС. Есенните студени дни настъпват към средата на месец октомври.

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 8 населени места с общо население 4892 жители (към 7 септември 2021).

Административно-териториални промени 
 Указ № 237/обн. 12.09.1919 г. – преименува с. Смърдехча на с. Борислав;
 МЗ № 2820/обн. 14.08.1934 г. – преименува с. Български Караагач на с. Тотлебен;
 МЗ № 3173/обн. 16.06.1947 г. – преименува с. Згальовец на с. Згалево;
 Указ № 1866/обн. 13 януари 1978 г. – признава с. Пордим за гр. Пордим.

Транспорт 
През територията на общината, от запад на изток преминава участък от 23,2 km от трасето на жп линията София – Горна Оряховица – Варна;

През общината преминават частично 3 пътя от Републиканската пътна мрежа на България с обща дължина 52,2 km:
 участък от 14,7 km от Републикански път I-3 (от km 59,6 до km 74,3);
 участък от 12,4 km от Републикански път III-3402 (от km 14 до km 26,4);
 участък от 25,1 km от Републикански път III-3501 (от km 5,7 до km 30,8).

Топографска карта

Бележки

Източници

Външни препратки 
Официален сайт на община Пордим